khistorydata/jeongjo-sjw-relations huggingface dataset:
정조 5년
辛丑四月十三日辰時。上御誠正閣。晝講入侍時。同知事鄭昌聖。特進官鄭民始。參贊官鄭志儉。侍讀官李時秀。檢討官洪文泳。假注書李集斗。記事官文采五徐龍輔。宗臣雲峯君杺。武臣曺學信。以次進伏訖。上讀前受音訖。時秀讀奏。自孟子曰。尊賢使能。止然而不王者未之有也訖。上讀新受音訖。時秀奏曰。此上章。論王覇之分。而有曰以德服人者。中心悅。此章亦有五悅字。蓋王者之爲政。以悅服人心爲先。禹之舞干羽而格有苖悅而後格也。文王之庶民子來。悅故子來也。雖以此章言之。尊賢使能。輕賦薄斂。則政行於一國。而天下之民。不期來而自來。亦無他焉。心悅故也。三代以後。雖桓文。皆以力假仁。至於此時。諸侯尤尙功利。其所爲政。無一悅服人心者。孟子之於此一字。前後眷眷之深意。可見矣。上曰。下番亦陳之。文泳曰。王政之大條目。不外乎此章所云五者。而其所以行王政之要。則尊賢使能。俊傑在位。此二句尤有味矣。三代之治。非不盛矣。而皐夔在位。然後治制大備。是以。書曰勞於求賢。逸於任人。若能簡拔賢俊。布列庶位。則王政之行。可運於掌矣。苟或不得賢俊。瘝曠庶職。則宵旰圖治。亦無所益矣。殿下以不得賢能。臨筵發歎。亦已屢矣。雖曰。人才杳然。心誠求之。則亦豈無賢能之可使者乎。鑑別群下之才能。搜羅草野之遺逸。稱其職者。擢而進之。不稱其職者。退而黜之。則賢能自可彙征。治國之要。保民之政。不勞而行矣。伏願深加省勉焉。上曰。所陳。好矣。經筵特進官亦陳文義。可也。昌聖曰。孟子此章。卽喩人君爲治之道。而其中尊賢使能四字。最是緊切制治之方。不出於此。若尊賢使能。俊傑在位。則不期治而自治矣。後世人君。孰不願治。而不知尊使之爲要道。故不見其效。若能敷奏以功。明試以能。則可以致治矣。此等處深留聖意焉。民始曰。上下番經筵已奏。臣無所奏矣。上曰。參贊官亦陳之。志儉曰。別無所奏矣。上曰。此章別無可問之端矣。仍謂昌聖曰。向來經筵之疏。予果嘉尙。辭意甚好。故欲試以行之。其後問於他經筵。則不無異議。而其言不爲無據。故予亦曰唯。經筵之見。何如。昌聖曰。臣適有區區之見。仰陳一疏。而又有異同之論。則臣何以獨見。質言其是非乎。上曰。經筵玉堂先退。民始時秀文泳先退。昌聖曰。臣以平市事。有所仰奏者矣。日前板廛人。以移屬繕工事。有所呼訴。蓋本廛。本是平市所管。而甲申年。歸厚署因屬公板發賣等事。筵請移屬該署矣。丁酉年。該署革罷之後。板廛還屬本署。旋因伊時戶判之筵白。卽爲移屬於繕工監。以歸厚員役。名號尙存。朔下料布。無處可出。故使本廛人。每朔備納十二兩。以給二名員役。歸厚則以有屬公之物。故出給廛人。使之發賣取剩。俾納稅錢。故廛人不以爲冤矣。該監則旣無屬公之規。而徒責廛人之依前納稅。其所呼冤。亦非異事。該署吏隷。惟在戶曹之商量善處。而板廛則還屬本署。以除白徵之弊。允合便好。臣以此意。論報備局。面議大臣。則大臣亦以爲民願如此。事當變通。而旣經筵稟之事。亦不可不一番稟處。然後可以釐正云。玆敢仰達。上曰。依爲之。歸厚署員役。自戶曹區處。可也。出擧條命退。諸臣以次退出。
정조 5년
又傳于曰。禮房承旨馳詣宗廟景慕宮。奉審摘奸以來。
정조 5년
以臺諫有闕政事取稟。傳于鄭志儉曰。當日爲之。
정조 5년
備忘記。洪龍壽事。終涉難處。渠不過一武弁。而負犯或不係於大義理。則六年落仕。屢越口傳。因仍轗軻。以至枳廢。殊欠無棄物之義。況渠兄入侍。已有筵敎。王言不可不信。雖不得不啓下。許示自新之路。而或者他武弁之不識予意。不悛舊習者。驟聞口傳之事。妄生窺覦之心。謂飭禁少忽。謂堤防少弛。若有一半分效前之弊。則是一龍壽之害。不可勝言。惟今申複之諭。烏可已也。此備忘。令兵判謄出一通。招致宣傳官武兼部將守門將。禁軍廳所任人員頒示。此後。無論闕內外城內外。以武弁爲名者。與內侍相面接語者。嚴鞫得情。抵之極律。斷不饒貸。以此知悉。仍令書付各廳壁上。交相察飭。犯者。自其廳摘發首實。若有匿不以聞。從後發覺。該廳任一體嚴繩。竝令知悉。三軍門將臣處。亦爲申飭。各加十分戢束。
정조 5년
趙鼎鎭。以吏曹假郞廳言啓曰。政事當日爲之事命下。而判書李衍祥。參議李敬養。俱以病不來。不得開政云。判書參議卽爲牌招。何如。傳曰。允。
정조 5년
徐有防啓曰。卽者校理李時秀。副修撰洪文泳。謂有情勢。陳疏經出。原疏纔已退却矣。所當直捧禁推傳旨。而此與無端經出有異。推考警責。仍卽牌招入直。何如。傳曰。允。
정조 5년
又啓曰。校理李時秀。副修撰洪文泳牌不進。罷職傳旨。今方捧入。而玉堂上下番俱空。事甚未安。校理李鼎運。副校理李謙彬柳孟養。修撰朴天行鄭淵淳。副修撰權以綱。竝卽牌招。以爲推移入直之地。何如。傳曰。允。
정조 5년
吏批。判書李衍祥進。參判金夏材實錄廳進。參議李敬養進。承旨徐有防進。以金尙集爲大司諫。柳戇爲安邊府使。承文副正字單洪。義州府尹單李度默。兼持平林濟遠減下。
정조 5년
兵批。判書洪樂性進。參判蔡弘履病不進。參議李致中入直。參知吳大益病。承旨趙時偉進。以金景訥爲五衛將。申大坤爲武兼。成堣爲慶尙右兵虞候。具世德爲平安兵虞候。李㷜爲訓戎僉使。安正禧爲副司勇。
정조 5년
辛丑四月十四日卯時。上御誠正閣。大臣備局堂上引見入侍時。領議政徐命善。右議政李徽之。戶曹判書鄭尙淳。開城留守鄭好仁。吏曹判書李衍祥。禮曹判書金熤。工曹判書李命植。行副司直李柱國。訓鍊院都正李敬懋。行副司直徐有寧。行副司直鄭民始。兵曹參判蔡弘履。大司憲金履素。司諫沈命德。掌令權坪兪岳柱。持平徐郁修宋民載。正言任希遠鄭益祚。校理李時秀。副校理柳孟養。修撰朴天行。副修撰洪文泳。右承旨趙時偉。假注書趙興鎭。事變假注書姜彙鈺。記事官文采五徐龍輔。以次進伏訖。命善等曰。近來日氣不調。向日勞動之餘。聖體。若何。上曰。一樣矣。命善等曰。王大妃殿氣候。若何。上曰。安寧矣。命善等曰。惠慶宮氣候。何如。上曰。一樣矣。命善曰。因校理李時秀疏陳嶺南債弊事。有令廟堂劃一稟處之命矣。半停半徵之殊涉苟簡。營需應下之益加節損。臣之前日覆奏中。已悉此意。今儒臣疏語。別無異同。而獨出役一款。臣則以爲決是行不得之政也。儒臣雖以無煩上聞。一付道臣爲言。旣已登聞之後。朝廷亦何可只令蕩債。不問救弊之策乎。道臣初啓。終欠商量。儒臣疏後。事面尤異。令道臣。更加十分消詳。論理狀聞後。稟處。何如。上曰。依爲之。令當信矣。債不可半停。弊反均焉。役不可更出。而不獲充代之策。則又不可便言蕩債矣。至又營用之一任剋削。許令將此補彼。亦合十分難愼處。然自有債弊蠲革之議。而債民顒望之情。想亦切切。到今不可不措劃便宜。以求兩便之方。卿之擧條。與初狀啓覆奏及御史上疏。錄出一通。自本司論理敷說。卽速行會本道。使之仔細商度。指一登聞。可也。出擧條命善曰。嶺南有漕倉除留米。初則其數不多。故急於取耗。以盡分定式矣。年年生耗。今幾爲四五萬石。聞曾經道臣者之言。則爲弊於民。亦自不少云。從今爲始。依半留法擧行之意。分付。何如。上曰。依爲之。出擧條
정조 5년
辛丑四月十四日巳時。上御誠正閣。奉審承旨入侍。左承旨徐有防。假注書趙興鎭。記事官徐龍輔鄭東浚。以次進伏訖。上曰。諸處奉審。無頉乎。有防曰。臣敬奉聖旨。馳詣宗廟殿內。奉審則無頉。祭物祭器祭井看閱。則皆精潔。獻官諸執事進排官摘奸。則亦無頉。仍詣景慕宮。奉審則無頉。祭物祭器祭井皆精潔。獻官諸執事進排官亦皆無頉矣。命讀公事。有防讀奏訖。命退。承史以次退出。
정조 5년
行都承旨蔡弘履坐。行左承旨李亨逵坐。右承旨徐有防坐。左副承旨趙時偉坐直。右副承旨金尙集坐。同副承旨趙鼎鎭坐直。注書二員未差。假注書李集斗藥院直趙興鎭仕直。事變假注書姜彙鈺仕。
정조 5년
趙鼎鎭啓曰。卽伏見慶尙監司李文源漕船過境形止狀啓。則年號月日。疊書兩行。奏御文字。何等至重。而有此不審之失。原狀啓還爲下送。而事體所在。誠極未安。推考警責。何如。傳曰。允。
정조 5년
傳于趙鼎鎭曰。左副承旨入侍。
정조 5년
金尙集啓曰。大司憲金履素。司諫沈命德。掌令權坪兪岳柱。持平徐郁修宋民載。正言任希遠鄭益祚引避退待。已至經宿。尙未處置。事甚未安。除在外未肅拜外。獻納尹在醇。卽爲牌招處置之地。何如。傳曰。允。
정조 5년
以獻納尹在醇牌不進。罷職傳旨。傳于趙鼎鎭曰。只推。
정조 5년
承旨前望單子入之。蔡弘履李亨逵金尙集。落點。
정조 5년
趙時偉啓曰。新除授右副承旨金尙集。牌招察任。何如。傳曰。允。新除諸承旨。亦爲牌招。
정조 5년
傳于趙時偉曰。承旨房仍。
정조 5년
趙時偉。以奎章閣言啓曰。臣等進詣奉謨堂奎章閣奉審。則去月奉審時。執頉者外。姑無頉處之意。敢啓。傳曰。知道。
정조 5년
趙時偉。以御營廳言啓曰。今四月十六日。景慕宮展拜時。依兵曹節目。集春營入直軍二十名。領軍把摠李鎭邦。哨官金啓漢率領。月覲門左邊設布帳外排立。東營入直軍三十名。入直把摠姜柱箕。哨官李明祿率領。宮大門外把守。而竝待標信。出用解嚴後。還入直間。集春營哨官李釴。東營哨官金德基代直之意。敢啓。傳曰。知道。
정조 5년
金尙集。以義禁府言啓曰。時囚罪人申思運。杖一百以公罪收贖放送草記批旨內。如有功議減一等事。命下矣。申思運五代祖黯。扈聖功臣云。功減一等。杖九十收贖放送之意。敢啓。傳曰。知道。
정조 5년
傳于趙時偉曰。明日。由月覲門。展拜景慕宮。該房知悉。
정조 5년
傳于金尙集曰。展拜在明。承旨不可不備員。皆有實病。難以行公云。都承旨左副承旨右副承旨竝許遞。前望入之。
정조 5년
辛丑四月十五日辰時。上御誠正閣。左副承旨入侍時。左副承旨金宇鎭。假注書趙興鎭。記事官文采五徐龍輔。以次進伏訖。上命書傳敎曰。明日。由月覲門。展拜景慕宮。該房知悉。書訖。宇鎭曰。明日出宮時。門路以何門磨鍊乎。上曰。依前以宜春門磨鍊事。分付。命退。承史以次退出。
정조 5년
辛丑四月十五日午時。上御誠正閣。右副承旨入侍時。右副承旨鄭志儉。假注書趙興鎭。記事官徐龍輔鄭東浚。以次進伏訖。上曰。承旨聞有實樣云。何如耶。志儉曰。此時異於他時。故不敢言病矣。上曰。知申之病狀。亦何事耶。志儉曰。亦以近來輪感。屢日彌留云矣。上曰。左副之病。亦果難强云。展拜在明。勢難强策矣。仍命書傳敎曰。展拜在明。承旨不可不備員。皆有實樣。難以行公云。都承旨左副承旨右副承旨竝許遞。前望單子入之。命退。承史以次退出。
정조 5년
行都承旨蔡弘履坐。行左承旨李亨逵藥院直。右承旨李敬養坐直。左副承旨趙時偉坐直。右副承旨丁範祖未肅拜。同副承旨趙鼎鎭坐。注書二員未差。假注書李集斗藥院直趙興鎭仕。事變假注書姜彙鈺仕。
정조 5년
景慕宮展拜還宮後。奎章閣政院玉堂藥房口傳問安。答曰。知道。
정조 5년
備忘記。近來事飭敎稍久。則便欲頹惰。雖曰。百司之通患。至如內閣。職親地比。況是新創衙門。而閣臣行公者。只是直提學一人。講製望筒之落點。日子取稟之批旨。無祗受之人。移院之後。意謂比隣。玉署豹直。亦當效玉署事例云矣。檢書代直。已近數朔。安有如許事體。未知病狀之如何。而其爲苟簡。莫甚於此。直閣徐鼎修。待敎鄭東浚。竝爲先從重推考。
정조 5년
傳于李亨逵曰。左承旨入侍。
정조 5년
蔡弘履。以吏批言啓曰。玉堂多窠。今當差出。而曾經之人。多在違牌坐罷中。無以推移備擬。合有變通之道。何以爲之。敢稟。傳曰。請敍。亦有可爲不可爲之時。坐罷未踰食頃。便請收敍。事未前聞。此草記勿施。捧納承旨推考。
정조 5년
有政。吏批。判書李衍祥進。參判金夏材實錄廳進。參議李敬養進。承旨蔡弘履進。以尹承烈爲大司諫。鄭彦郁爲獻納。尹坊爲兵曹參判。洪秀輔爲刑曹參判。李聖圭爲同義禁。林仁浩爲長水縣監。李鼎揆爲校理。尹尙東爲修撰。學生白恒一贈戶曹佐郞。孝行卓異贈職事承傳。
정조 5년
兵曹口傳。副護軍具八柱。副司直鄭志儉金宇鎭。
정조 5년
徐有防啓曰。玉堂。上下俱空。已至多日。新除授玉堂。待下批竝卽牌招入直。傳曰。允。
정조 5년
趙時偉啓曰。校理李鼎揆在外。修撰尹尙東牌不進。罷職傳旨。纔已捧入。而玉堂上下番俱空。已至多日。事甚未安。未差之代。政官牌招開政。待下批牌招入直。何如。傳曰。允。
정조 5년
徐有防啓曰。玉堂上下番俱空。事甚未安。校理李鼎揆。時在慶尙道慶州地云。斯速乘馹上來事。下諭。何如。傳曰。允。
정조 5년
又以禮曹言啓曰。卽接宗廟署所報。則永寧殿西邊內墻三間許。昨今雨餘。全然頹圮云。正殿至近之地。有此頹圮之患。依前例慰安祭不卜日。今十八日設行。有頉處。擇日修改。何如。傳曰。允。
정조 5년
以宣傳官具載敬拿處傳旨。傳于趙時偉曰。更思前月月覲門展拜時。以標信事。有此等罪科。因院啓。初命拿處。旋卽公揀。幺麽武弁。猶不知戢。更犯前罪。拿處太涉屑越。先汰後拿。
정조 5년
丁範祖啓曰。兩司諸臺引避退待。已至多日。尙未處置。事甚未安。除在外外。獻納尹在醇。旣有只推之命。卽爲牌招。以爲處置之地。何如。傳曰。允。
정조 5년
以修撰尹尙東牌不進罷職傳旨。傳于徐有防曰。旣帶史職。自是當遞。本任許遞。
정조 5년
傳于蔡弘履曰。旣有政命。而三銓移拜未差之代。前望單子入之。亞銓連在史局。未免虛縻。事體殊極苟艱。吏曹參判金夏材。今姑許遞。今日政差出。
정조 5년
傳于趙時偉曰。吏曹參判前望單子入之。
정조 5년
吏曹參判參議前望單子入之。參判鄭民始。參議徐有防落點。
정조 5년
以時囚罪人金若行原情。傳于趙鼎鎭曰。國有法則如金若行悌行者。不惟不蟄伏。乃反蔑法冒犯。若行之決難宥釋。業已悉言伊時筵中。而考之政院日記。可詳顚末矣。然非用刑之時。此罪亦屬薄物細故。以草記議處事。分付。
정조 5년
趙時偉啓曰。臣與右承旨徐有防伴直矣。移拜吏曹參議。伴直無人。同副承旨趙鼎鎭式暇。新除授左副承旨李敬養。拘於廳規。不得請牌。何以爲之。敢稟。傳曰。牌招。
정조 5년
傳于李敬養曰。坐直承旨入侍。
정조 5년
李敬養。以吏批言啓曰。玉堂多窠。今當差出。而擬望之人乏少。外任竝擬。何如。傳曰。允。
정조 5년
有政。吏批。判書李衍祥進。參判鄭民始進。參議徐有防進。承旨李敬養進。以丁範祖爲承旨。金夏材爲右尹。韓光近爲副校理。李頤祥爲修撰。
정조 5년
兵曹口傳政事。副司直金尙集。
정조 5년
丁範祖。以義禁府言啓曰。前宣傳官具載敬拿囚之意。敢啓。傳曰。待明朝捧供以聞。
정조 5년
又以義禁府言啓曰。中官梁大宜。差備中官金應齡等拿囚之意。敢啓。答曰。知道。梁大宜付過放送。他囚開坐時。嚴問得情。
정조 5년
又以義禁府言啓曰。眞寶前縣監朴誠一拿囚之意。敢啓。答曰。知道。
정조 5년
禁府照目。大興前中軍李晟矣。照律啓目。奉敎留守。雖令上去。何不帶印上來乎。渠則以爲送印。非披印是如爲有乃。送與投之間。無異朝三暮四。而旣有營題云然之說。猶與向時兩湖守宰。煞有間焉乙仍于。姑不直施本地方編管之律是如乎。至若奪騎與酷刑之罪。皆係師律是如。令留守嚴棍示衆爲有矣。待用棍時擧行爲旀。所擬律段。功減一等爲良如敎。
정조 5년
辛丑四月十六日卯時。上詣景慕宮。展拜入侍時。行都承旨蔡弘履。行左承旨李亨逵。右承旨徐有防。左副承旨趙時偉。右副承旨金尙集。同副承旨趙鼎鎭。假注書李集斗趙興鎭。記事官文采五徐龍輔。以次侍立訖。上具翼善冠袞龍袍。乘步輦出協陽門。由永肅門詣景慕宮。入齋室。少頃。上步詣板位上。行再拜禮。仍詣宮內奉審後。還入齋室。又少頃。乘步輦還宮時。大駕詣月覲門。時偉曰。解嚴標信。旣傳於月覲門內。則此與闕外祗受有異。而當該宣傳官。不爲祗受於兵曹摠府。徑先解嚴。事極駭然。不可無警。記過。何如。上曰。拿處。可也。出擧條命書傳敎曰。中官梁大宜事過後。令該府處之。差備中官一體拿處。又命書傳敎曰。侍衛軍兵雨具。上曰。當該中官推考。出榻敎又命書傳敎曰。領右相兵判三軍門將臣。再明來待。仍詣春塘臺還內。承史侍衛。以次退出。
정조 5년
行都承旨蔡弘履坐。行左承旨李亨逵坐。右承旨李敬養坐直。左副承旨趙時偉坐直。右副承旨金宇鎭未肅拜。同副承旨沈有鎭未肅拜。注書二員未差。假注書李集斗藥院直趙興鎭仕直。事變假注書姜彙鈺仕。
정조 5년
李敬養啓曰。卽者檢閱金載瓚。謂有情勢。陳疏徑出。原疏纔已退却矣。所當直捧禁推傳旨。而此與無端徑出有異。推考警責。仍卽牌招。何如。傳曰。原疏捧入。
정조 5년
以二十一日輪對取稟。傳于蔡弘履曰。爲之。
정조 5년
傳于趙時偉曰。承旨房仍。右承旨爲禮房。
정조 5년
趙時偉啓曰。玉堂上下番俱空。事甚未安。修撰李頤祥。時在江原道歙谷縣任所云。斯速乘馹上來事。下諭。何如。傳曰。允。
정조 5년
傳于蔡弘履曰。右承旨入侍。
정조 5년
兵曹口傳政事。副司果尹尙東。
정조 5년
蔡弘履啓曰。右副承旨丁範祖。因檢閱金載瓚到院疏。謂有情勢。陳疏纔已退却矣。卽爲牌招。何如。傳曰。允。
정조 5년
傳于蔡弘履曰。檢閱金載瓚。批下卽爲牌招入直。
정조 5년
傳于趙時偉曰。承旨前望單子入之。金宇鎭落點。
정조 5년
傳于李敬養曰。新除授承旨牌招察任。
정조 5년
傳于趙時偉曰。承旨前望單子入之。鄭志儉閔顯鍾落點。
정조 5년
李敬養啓曰。校理李鼎揆。修撰李頤祥在外。副校理韓光近牌不進。罷職傳旨纔已捧入。而玉堂上下番俱空。已至多日。事甚未安。未差之代。政官牌招。開政差出。待下批牌招入直。何如。傳曰。待明朝牌招。
정조 5년
傳于李敬養曰。在外承旨許遞。前望單子入之。沈有鎭落點。
정조 5년
李亨逵。以兵曹言啓曰。宣傳官邊慶遇。兼帶五衛將。景福宮衛將朴泰俊。身帶軍門。勢難兩處供職。俱爲呈狀乞遞。邊慶遇五衛將之任。朴泰後景福宮衛將。竝今姑改差。何如。傳曰。允。
정조 5년
趙時偉。以兵曹言啓曰。今四月十七日。武臣堂上朔試射日次。而內外中日。旣已停止。不得爲之之意。敢啓。傳曰。知道。
정조 5년
沈有鎭。以義禁府言啓曰。德川前郡守朴光翰拿囚之意。敢啓。傳曰。捧供以聞。
정조 5년
金宇鎭。以義禁府言啓曰。時囚罪人金若行。以草記議處事。命下矣。金若行段。閭家奪入。前後飭禁。何等嚴截。而以渠釁犯。不思蟄伏之道。肆然冒犯之狀。萬萬痛駭。究厥所爲。合施當律。以此照律。何如。傳曰。允。
정조 5년
檢閱金載瓚上言曰。伏以承旨與翰林。俱帶春秋兼銜。凡於構嫌之地。自有應避之規矣。臣與右承旨臣丁範祖。有通朝所共知之嫌。百世之義理。本自不泯。則一院之周旋。非所可論也。玆敢忙陳短章。徑出禁門。擅離之罪。益無所逃。伏乞聖明。亟賜譴罰。以肅朝網。以全私義焉。答曰。省疏具悉。爾其勿辭。從速察職。
정조 5년
辛丑四月十七日卯時。上御誠正閣。右承旨入侍時。右承旨李敬養。假注書李集斗。記事官文采五徐龍輔。以次進伏訖。上曰。卽今承旨中了了者。卽右承旨也。院中事。主管擧行。可也。上曰。玉堂今誰入直耶。敬養曰。校理韓光近牌不進。罷職傳旨。已爲捧入。修撰李頤祥在外。故玉堂今爲闕直矣。命書傳敎曰。承旨房仍。右承旨爲禮房。上曰。傳香誰爲之乎。敬養曰。未及傳香矣。命書傳敎曰。禮房承旨馳詣永寧殿。奉審摘奸以來。仍命退。承史退出。
정조 5년
辛丑四月十七日酉時。上御誠正閣。右承旨入侍時。右承旨李敬養。假注書趙興鎭。記事官趙錫晦文采五。以次進伏訖。上曰。右副承旨牌去來催促。賤臣承命出分付後。回入進伏。上曰。今日金載瓚之徑出。未知何事耶。敬養曰。與右副承旨丁範祖。有世嫌。故陳疏徑出矣。命書傳敎曰。金悌行供辭呑吐漫漶。全沒嚴畏之心。繡啓論列之外。新發之辭。罔非死罪。而逐段對供。唯事英華。其言自有口招以來。此等供辭。未之見焉。該府赴坐堂上。從重推考。捧納承旨遞差。此供辭勿施。更令開坐取招。期於得情。若不一一直招。則近雖不用刑。而嚴刑究覈。斷不饒貸。以此添問目盤問。又命書傳敎曰。違牌承旨許遞與未差之代。前望單子入之。待下批牌招察任。書訖命退。承史以次退出。
정조 5년
行都承旨蔡弘履坐。行左承旨李亨逵坐直。右承旨李敬養坐。左副承旨李養鼎坐。右副承旨趙時偉坐。同副承旨沈有鎭坐直。注書二員未差。假注書李集斗藥院直趙興鎭仕直。事變假注書姜彙鈺仕。
정조 5년
傳于蔡弘履曰。右副承旨入侍。
정조 5년
趙時偉啓曰。領右相兵判禁御兩將。依下敎來待矣。傳曰。入侍。
정조 5년
李敬養啓曰。因內閣啓辭。被抄文臣當月親臨製述。以十九日定行事。命下矣。處所以何處爲之乎。敢稟。傳曰。以誠正閣爲之。
정조 5년
蔡弘履啓曰。吏曹判書李衍祥。參判鄭民始。參議徐有防牌不進。推考傳旨及罷職傳旨。今方捧入。而開政命下之後。如是違牌。不卽擧行。事甚未安。判書參判更卽牌招。何如。傳曰。無情勢之政官。何爲而違牌乎。此傳旨竝勿施。申飭開政。
정조 5년
沈有鎭啓曰。副修撰林濟遠。謂有情勢。陳疏徑出。原疏纔已退却矣。所當直捧禁推傳旨。而此與無端徑出有異。推考警責。仍卽牌招入直。何如。傳曰。允。
정조 5년
有政。吏批。判書李衍祥進。參判鄭民始進。參議徐有防進。承旨蔡弘履進。以宋煥億爲承旨。沈樂洙爲副校理。林濟遠爲副修撰。李時秀爲吏曹正郞。李時秀爲兼中學敎授。金東淵爲宗簿正。曺允先爲典簿。金道淳爲歙谷縣令。
정조 5년
兵批。判書洪樂性進。參判尹坊病不進。參議★★★入直進。參知★★★病不進。承旨趙時偉進。以李明運爲副摠管。尹壽民爲都摠經歷。沈公燁爲宣傳官。趙㠎爲五衛將。金重澤爲景福將。副司直閔鍾顯趙鼎鎭鄭志儉金宇鎭。
정조 5년
傳于蔡弘履曰。新除授承旨牌招察任。
정조 5년
蔡弘履啓曰。新除授右副承旨宋煥億。時在京畿水原地。斯速乘馹上來事。下諭。何如。傳曰。許遞。前望單子入之。
정조 5년
沈有鎭啓曰。吏曹正郞李時秀。今日省記事。命下矣。屢度催促。謂有情勢。終不入肅。申時已至。不得已以假郞廳。捧省記以入之。事體所在。誠極未安。本院請推之外。無他可施之罰。何以爲之。敢稟。傳曰。所謂情勢。業已伸矣。況有飭敎。則終不出膺。事體所在。極爲駭然。職不過該司之一郞官。寧容如是逋慢。嚴飭。修省記入直。
정조 5년
承旨前望單子入之。鄭趾煥落點。
정조 5년
傳于李亨逵曰。新除授承旨牌招察任。
정조 5년
承旨前望單子入之。李養鼎落點。
정조 5년
李亨逵啓曰。新除授承旨李養鼎。方在奪告身中。何以爲之。敢稟。傳曰。蕩滌敍用。仍卽牌招。
정조 5년
又啓曰。明日次對。兩司當爲進參。除在外引避退待外。大司諫尹承烈。待開門牌招。何如。傳曰。允。
정조 5년
沈有鎭啓曰。副修撰林濟遠牌不進。罷職傳旨今方捧入。而副校理沈樂洙在外。上下番俱空。事甚未安。玉堂未差之代。政官牌招。開政差出。待下批牌招入直。何如。傳曰。違牌玉堂。只推。更爲牌招。勿爲開政。
정조 5년
李亨逵。以兵曹言啓曰。近日以更漏事。連伏承飭敎。臣不勝惶隕。每夜逐更。嚴加申飭矣。去夜建陽門傳漏。三更一點。以二更一點誤打。進善門傳漏。三更二點。以三點誤打。莫重更漏。又有此誤錯之擧。萬萬駭然。臣有不能檢飭之失。惶恐待罪。而當該傳漏軍士。令攸司從重科罪。該所衛將部將。令該府拿問處之。何如。傳曰。十餘日之內。誤打凡九日。而此則一味掩匿。及有再昨傳敎之後。始覺事實。有此草記。其可曰。九次誤打則不知。一次誤打則知之乎。該曹之事。其爲不誠。莫甚於是。大抵。更漏申飭。非無於例之事。而到今反作欺蔽之事。屑越而已。此弊尤有甚於更漏誤打。此後傳漏誤錯事。勿爲草記。自本曹申飭。
정조 5년
沈有鎭。以實錄廳摠裁官言啓曰。本廳校正郞廳尹尙東。身病猝重。今姑減下。其代。校讐郞廳黃昇源移差。使之察任。何如。傳曰。允。
정조 5년
趙時偉。以義禁府言啓曰。慶尙監司李文源狀啓。據刑曹粘目內。加德前僉使李顯宅移本府處之事。允下矣。李顯宅今方待命。卽爲拿囚之意。敢啓。傳曰。捧供以聞。
정조 5년
又以義禁府言啓曰。時囚罪人金若行。告身盡行追奪。徒三年定配事。照律公事判付內。功減一等啓下矣。金若行功減一等。告身盡行追奪。黃海道遂安郡位羅驛。徒二年半定配。而以議啓內辭意。具罪目。依例發遣府書吏。押送配所。何如。傳曰。允。
정조 5년
又以義禁府言啓曰。時囚罪人金悌行。口招公事判付內。遠地勿限年定配事。命下矣。罪人金悌行。咸鏡道明川府。勿限年定配。而以判付內辭意。具罪目。依例發遣府書吏。押送配所。何如。傳曰。允。
정조 5년
禁府啓目。罪人金悌行原情云云。諸般罪犯發問目。逐條嚴詰。則其所納供。雖不全事牢諱是白乃。猶有隱情。泛稱遲晩。究厥情狀。尤極駭痛。刑推得情。何如。啓論。厥負犯。難逭重辟。而侵虐或與贓汚差間。直施贓律事近法外是遣。前此寬貸。旣出傅輕之意。則今不可異同。且當不用刑之時。仍卽決折。不至太失刑。遠地勿限年定配爲旀。渠之諸罪中。發丁耕墾。調民築防事。犯雖至重。有難退償。而至於無價取斂之可以償其物者。令該道臣。一一徵給民人等處爲良如敎。
정조 5년
玉堂林濟遠上箚曰。伏以竝引嫌而退。有懷欲陳。臺體則然。匪怒之敎。何用過引。請大司憲金履素。司諫沈命德。掌令權坪兪岳柱。將平徐郁修宋民載。正言鄭益祚任希遠。竝命出仕。取進止。答曰。省箚具悉。向日兩司事。不誠極矣。藉曰有懷欲陳。則陳聞之路。豈直賓筵日。且況副急召會。徒致擧措之顚倒。伊時筵敎。匪是匪怒。處置未知其爲穩也。
정조 5년
辛丑四月十八日卯時。上御誠正閣。大臣兵判將臣入侍時。領議政徐命善。右議政李徽之。兼兵曹判書洪樂性。行副護軍李柱國。訓鍊都正李敬懋。行左承旨李亨逵。右承旨李敬養。假注書李集斗。記事官趙錫晦文采五。以次進伏訖。命善曰。雨後日氣稍冷。聖體。若何。上曰。一樣矣。王大妃殿氣候。若何。上曰。一樣矣。惠慶宮氣候。如何。上曰。一樣矣。命善曰。今番之雨。可謂浹洽矣。雖不足於注秧。適於牟麥。庶有豐登之占矣。上曰。君臣上下一事半事。無一可意。賴天之靈。時和年豐。天心至仁如此矣。見其朝廷貌樣。實無應天召休之徵矣。徽之曰。聖敎好矣。以此惕念恐懼修省則幸矣。命善曰。臣等不體聖意。燮理之責。無以稱塞。愧悚極矣。上曰。人事修而天心應。則今有甚事之可應天休。致此屢年之豐乎。誠有訝惑矣。命善曰。訓將今日詣闕外。而病勢尙若有難登對。故不爲入侍矣。上曰。兵判之筋力。老而益壯矣。日昨擧動時。冒雨隨行。竟無疲憊之狀矣。樂性曰。禁軍爲弊之端。軍服戰馬而已矣。上曰。凡禁軍治裝馬具。豈無爲務鮮明之道也。大抵禁軍事。今無顧藉之端。至於僉萬戶。以好窠差送。而到今軍裝馬具。不成貌樣。還爲可憎。實無矜恤之意矣。然都試。近來久弊。故有如此之弊矣。樂性曰。臣於日昨。伏見傳敎下者。以一二內禁軍矯弊事。辭旨丁寧懇惻。迥出尋常。誠不勝感歎之至。臣謹依聖敎。與別將番將及諸武將。爛加商確。且召問禁軍正領輩。則渠輩目下難支之弊。最是軍服戰馬兩件事也。蓋其軍服則必着紗縀。戰馬則必納㺚鬣。而不過一二年。服旣渝。馬亦瘦病。使之改備。則所費不些。至再至三。將未免蕩産難繼之境。故呈訴求退者。亶出於此云。到今矯捄之道。若以軍服則夏苧冬木。一如他番禁軍所着。戰馬則毋論土産㺚種。只以强健者責納。則治裝納馬之費。比前十減四五。而雖甚貧窮者。足可以支堪隨行。亦可保行之久遠而無弊矣。至於疏通之道。則每都目。旣以久勤一窠。取才一窠定式。而其餘參下遷轉。無非出於元額之內。則別無更爲變通之事。而但聞正領。爲偏苦之役。若出久勤則似無厭避之慮。凡禁軍。旣有正領久勤。此亦一體磨鍊。不害爲均一軍制之義。而可爲疏通之一端。渠輩所願。皆如此。故與諸將臣相議後。就議大臣。則上項三件事。大臣亦以爲便好云。故敢達。上曰。依爲之。出擧條上曰。都政。禁軍先用。各軍門後用。宣薦禁軍先用。守部薦後用。何如。柱國曰。隨窠。以久勤遷轉好矣。樂性曰。都政時。宣薦禁軍及部守薦騎士遷轉之際。若値窠窄。則依各軍門久勤。遷轉時。先差禁軍之規。宣薦先爲遷轉。部守薦次第遷轉。而未及遷轉者。待散政隨窠遷轉事。定式施行。何如。上曰。依爲之。出擧條樂性曰。部守兩薦初仕窠。都政則全屬騎士。散政則收用騎士外。有薦出身事。載在騎士節目。如是然後。遐方武士之不得爲騎士者。亦可無抱才空老之患矣。此實我聖上一視遐邇。軫恤武士之至意也。近年以來。因循沿襲。散政則皆以宣薦差擬。今若仍成謬例。一向如是。則殊非當初成節目之聖意。而騎士外。有薦出身。誠不無抑鬱之歎矣。此後則無論宣部守三薦。散材則互相檢擬。以爲慰悅疏通之道。恐合事宜。敢此仰達。上曰。依爲之。出擧條樂性曰。宣薦內禁衛參下窠。合爲三十六窠。而就中宣傳官。當屬別論。則僅爲二十二窠。以此不敷之窠。差擬近二百禁軍之際。自致積滯之患。不可無變通之道矣。四道參軍中。北道參軍之獨以摠戎。把摠兼帶者。殊無義意。若以本廳宣薦哨官兼帶。仍作初仕窠。而朔數則依三道參軍例施行。至於能麽兒郞廳二窠之竝屬守部薦者。亦涉偏係。而方有未差一窠。此則分屬於宣薦窠。則事甚便好。實合疏通之道。而係是官方變通。下詢大臣處之。何如。上曰。大臣之意。何如。命善曰。兵判所奏好矣。上曰。依爲之。出擧條敬懋曰。禁軍陞六。付職以訓鍊主簿。出付以爲遷轉。似便好矣。上曰。禁將之言。好矣。柱國曰。正領禁軍之定朔數出六。恐似不便。以久勤定式。陞六好矣。命善曰。臣意則定朔數好矣。上曰。久勤事。採之物議。商確處之。何如。樂性曰。臣意則不然矣。以久勤次例出六。似勝於定朔數矣。上曰。然則後日登對。更爲稟定。可也。上曰。近來禁漏事。不成說矣。種種有誤打之弊。而兵曹不爲申飭。禁漏之誤傳。吏鼓之誤打。今幾八九次。而一不草記。視若尋常而然耶。欲爲掩諱而然耶。昔張詠治蜀之時。誤更之卒。直令斬之。古之爲法。至嚴且重。從此可知矣。欲爲處分而姑置之。此後兵曹。申飭漏局。勿有如是之患。可也。樂性曰。靈光等四邑鎭。沈失軍器中銃劍甲冑等各種。有難使該鎭自辦者。使京軍門及三南營邑鎭有裕處區劃事。曾爲定奪。而京軍門與三南。實無推移可助之道。本曹有年前嶺南左右水營管下七鎭革罷後。軍器分置各邑鎭成冊。而此乃會外。故詳問其數爻及可用與否於該閫營。則其所報來。成冊數爻夥然。雖無三軍門推移助給。足可分排於法聖等三鎭與古群山新節目中加數軍器矣。以此分排移劃。如何。上曰。依爲之。出擧條上曰。以哨官名色。付戶曹祿幾窠。而禁御兩將知之乎。柱國敬懋曰。未能詳知矣。亨逵曰。身爲將臣。該營所管此等之事。不能詳對。事極駭然。御營大將李柱國。禁衛大將李敬懋。竝推考。何如。上曰。勿推。樂性曰。兩營大將所奏。誠慨然矣。上曰。禁御兩將出去。哨官付料委折知入。柱國敬懋出去還奏曰。兩營付散料。敎鍊官十五窠。把摠三窠。哨官五窠矣。上曰。科後參下哨官。付司果祿。無出六之規乎。柱國敬懋曰。兩營無出六之規矣。命善曰。訓鍊大將具善復。欲有仰稟之事矣。禁軍付軍門哨官二十朔後。勿爲出六。還付禁軍之意。有所云云矣。上曰。後日訓將登對時。稟定。似好矣。柱國曰。二內禁軍。亦欲以久勤一窠請得矣。樂性曰。一內猶未遷轉。二內今無可論矣。上曰。禁軍事難處矣。命書傳敎曰。宣薦內禁衛正領久勤遷轉事。方有定式。而更思初仕窠極窄。以此極窄之窠。雖欲行振淹之政得乎。此際。又增久勤遷轉一窠。則彼一窠。便屬元定久勤窠。在渠輩。雖不失元數。而正領外積滯諸人之沈屈。皆將無以異於前日。予意則以爲與其就初仕岐。作爲正領久勤窠無寧參上岐一窠。屬之正領之爲愈。猶未知恰好。不能指一下敎。以此意兵判知悉。更加爛商。後日登對時稟處。上曰。講製。明日設行矣。仍命書傳敎曰。抄啓文臣製述在明。試官及應製人中違牌坐罷人員。竝敍用。樂性曰。武臣講射射則姑置。只以講擧行。何如。上曰。好矣。命書傳敎曰。次對。明日爲之。又命書傳敎曰。同副承旨在外云。許遞。前望單子入之。仍命退。諸臣以次退出。
정조 5년
辛丑四月十八日午時。上御誠正閣。一直提學。前二直提學入侍時。一直堤學鄭民始。前二直提學徐浩修。右承旨李敬養。假注書趙時偉。記事官文采五徐龍輔。以次進伏。上命書榻敎曰。抄啓文臣親臨製述。以十九日爲之。上曰。明日製述處所。以誠正閣爲之。民始曰。明日抄啓文臣製述處所。旣以誠正閣爲之事。命下矣。此與外殿有異。懸題板擔筒等物。亦令排設房擧行。事甚便好。而用後還下本監事。定式擧行。似好矣。上曰。唯。旣以用後還下事定式。則懸板。自紫門監不必番番進排。而堅造留置。隨時取用。極爲便好。至於擔筒則不必待令。使應製諸人。各持墨壺試紙。亦自本閣。例爲頒給。則應製人員入場時。各自持入。可也。民始曰。考券時所入筆墨數爻。亦爲定式。臨時捧甘取用。而硯石硯家。旣有本閣造置者。此則置之好矣。上曰。依所達擧行。可也。命書傳敎曰。抄啓文臣講製。勿論親臨與試官。試取。一依專經講及文臣製述例。廳注書及下番翰林。勿爲入參。如有時原任本閣待敎人。毋得懸頉。而當日內入侍及院中擧行。兼史或上注書替行事定式。仍又載之故事。又命書傳敎曰。抄啓文臣中朴宗正。方在奪告身中云。不過微眚。蕩滌敍用。如有同罪人。一體蕩滌。民始曰。本閣草記。勿出朝報。故試講日子。雖使指揮於講製人員。而有難一一聞知。本閣以某日爲之事草記後。通于政院。亦以某日爲之事。出榻敎。何如。上曰。好矣。民始曰。本閣提學直提學遞本職。則自本閣。例爲草記付軍職。而每每草記。亦涉煩瀆。此後則依實錄廳堂上例。自該曹。直爲口傳付軍職之意。定式施行。何如。上曰。依爲之。出擧條民始曰。抄啓文臣講製時。試官旣無定數。則雖於其時有懸頉者。不必改付標變通。而二員中或一員懸頉。則一員之獨參。事甚苟艱。此則改付標。似好矣。上曰。改付標變通。可也。命書傳敎曰。監察文武無異。而武赴講射。文獨懸頉。豈有如許法例。此後殿講製述朔試射時。文監察毋敢懸頉事。分付。上曰。承旨向入政院時。以院事之修擧申飭矣。今又復入。果能着意修擧乎。敬養曰。臣方惕念擧行矣。命退。諸臣以次退出。
정조 5년
辛丑四月十八日申時。上御誠正閣。左承旨入侍時。行左承旨李亨逵。假注書趙興鎭。記事官文采五徐龍輔。以次進伏訖。上曰。吏曹佐郞入來與否知入。賤臣承命出。回奏曰。連爲催促。而尙不入來云矣。上曰。政院何不申飭耶。亨逵曰。臣等連爲催促。而謂有情勢。終不入來矣。上曰。情勢則未知何事。而以一該曹郞官。焉敢如是乎。吏郞發牌進來。使守廳承旨。詳問其情勢以入事。分付。仍命書金悌行供辭判付訖。命退。承史以次退出。
정조 5년
行都承旨蔡弘履坐。行左承旨李亨逵藥院直。右承旨李敬養坐。左副承旨李養鼎坐直。右副承旨趙時偉坐直。同副承旨沈有鎭坐。注書二員未差。假注書李集斗仕趙興鎭仕直。事變假注書姜彙鈺仕。
정조 5년
傳于李亨逵曰。大臣備局堂上引見。
정조 5년
李敬養啓曰。內閣如無行公閣臣之時。雖非當品。如有原任人。自本閣原任人。列書望單。入啓受點。以檢校堂上稱號。檢攝閣務。陞資之前直閣。陞六之前待敎。如値無行公掌務官之時。依堂上例爲之。稱號則以檢校官事。因傳敎定式矣。本閣一提學金鍾秀。二提學兪彦稿在外。直提學直閣待敎竝爲罪罷時。無行公之人。前提學黃景源李福源蔡濟恭。前直提學徐浩修。前直閣鄭志儉金宇鎭金勉柱。前待敎徐龍輔竝牌招。以爲檢校堂上檢校官望單。修整入啓之地。何如。傳曰。自本院列書入啓。待下批請牌。
정조 5년
以徐浩修爲奎章閣檢校直提學。金宇鎭爲檢校直閣。
정조 5년
傳于李養鼎曰。坐直承旨入侍。
정조 5년
副校理沈樂洙上疏曰。伏以臣狷急之性。偏於嫉惡。愚妄之意。切於衛道。竊以爲今當一初之治。明彝倫而振頹綱者。必先罪宋煥億。而卽臣初疏。可質臣心。及煥億以臣爲搆捏。臣固略辯。而乃在前冬儒臣宋德相之疏。至斥臣以疑亂聖聽。顧念臣名。猶在侍從之列。尺疏陳暴。或不至僭猥。而自以負累之跡。言不爲重。顧無以格天聽而振世道。則又不敢仰首出言。只自期没齒自廢。反省愆尤。不意月前。自天恩命。忽侈館銜。中夜天牌。再臨蓽廬。隨詣闕外。義不敢進。瞻望雲天。有淚沾臆。罪在累逋。罰至例勘。纔蒙敍命。復叨恩除。惶隕蹙踧。無所自容。自不得不冒陳衷情。輸寸心而籲尺天。伏乞聖明垂察焉。儒臣之疏。以爲臣疏之意。專在其身。臣之本意。果非以儒臣爲無罪。而專斥煥億者。亦有意也。儒臣以先正之孫。有四十年儒者之名。吾黨之士。亦皆藉口以爲先正之門。亦有學問之遺孫。而適會側席。聖心眷眷。求賢旌招之禮。首及於齒爵俱尊者。則儒臣遂膺命赴召。一年在朝。兩度入城。而進退語默。無一不由於國榮。以國榮一步。不得徒使國榮之勢。如虎傅翼。若豕長牙。益恣其號令。一世人皆惴惴。尤不敢出一言者。此皆萬目所覩。一世所指。則雖使儒臣自言。亦不得謂無罪也。雖然。儒臣性本柔善。年又老耄。平居言議。多爲子侄之所誤。先輩有識憂慨歎惜之言。臣嘗聞之。方其赴召之初。國榮勢熾。自知全橫之罪。無以服人。欲借儒名。以爲藉重之資。則尋常知舊。莫不爲儒臣憂。而煥億惟恐未售其利。禁中之扶護往見。袖裏章箚就質。莫非煥億爲介。則儒臣固爲煥億疏售賣而已。若原其情。固有間焉。在朝廷忠厚之道。姑且愛惜儒名。先罪其侄之爲宜。此臣所以固知儒臣之罪。而先論煥億者也。今其疏所謂没把捉無形影者。眞可謂欲掩天下之目。而責臣以不言實跡眞贓。則此殆肆氣也。方儒臣始至也。臣以世誼。一造相面。亦嘗累見於講筵。同退之時。而又一造焉。三遭公會。再訪私次。致敬致禮。少長常道。斥臣以始不規勉。可謂厚責。而又使臣不敢開口於國榮旣去之後者。無已過乎。至於煥億。臣嘗累値。逢埸輒皆起避。不欲與之接語。煥億之所知則亦或知其深惡痛嫉之意。而不恨臣言耶。惜乎。儒臣以成德之年。一出世。雖然。爲權奸之所誘。猶謂之見欺也。今焉覺矣。何不以一言。自引於君父之前。又自痛責其侄。而區區以强辯之說。欲掩一世所共知之事。至與眇然後生。有若反詈。天可欺乎。臣不知將何以藉手見古人耶。臣又疑此疏。非儒臣意。而亦煥億誘也。抑臣仍此而有欲一暴於聖明之下者。尊道崇儒。我朝遺法。而一世之所矜式也。吾黨之尊先而愛護其遺孫者。今已百年。則人非不知煥億之罪。而情有勝於公憤。義反輕於私意。或責臣以不愛屋烏者。忠厚之論。理勢則然。臣專攻煥億。未忍及於儒臣者。蓋亦不免於私意。而若其忝辱祖先。貽吾道千古之羞者。煥億爲崇。則必先罪之。要以光先正之道。保先正之家者。妄自以爲深得折衷之道也。夫尊先正者。尊其道也。有非一偏之所可私。而明彝倫振頹綱之道。亦當闡明於天下也。今夫明知其罪。而乃反以事在先正之後。謂不可以自我先斥。則此便非尊先正之道也。臣所切憤者。煥億叔侄之疏。每引聖上曠感先正之事。而聖上所以尊慕先正。將以尊其道於天下後世也。此非一家私恩。則輒自拖引於被論之對章。以爲要君之計者。臣又不忍正視也。於是乎煥億之疏。宜乎掇拾也。尤可異者。緣臣妄言。而轉轄相激。儒臣自明之疏。有若亮忠貞節。方爲一番人所陷。而謂之自恃無隱。不念觸諱。或謂之群憾衆鏑。半世讐嫉。臣未知此果何事也。方其在朝關節之通。遍及異趨之地。人皆以爲四面春風。則其所云云。誠不可曉。而忽以臣謂之前矛嚆失。以爲立功自效者。臣未知何說也。嗚呼。臣雖愚迷。豈不知我殿下含容鎭服之至意。欲有以仰體萬一。而臣之初疏。亦不欲斥言者。只欲使煥億輩。知有名義二字而已。不意煥億。使其叔替當强辨。而臣不敢終默者。此豈爲區區對辨而止哉。誠必世道將壞。人心易晦。國榮已斃。而循利忘義之輩。倀倀然無所歸。若復有藉儒林而强欲譸張者。則此臣之所大懼也。嗚呼。國史野乘。必書戊戌後國榮之專恣。皆由藉重於儒臣。則臣之前疏。欲明煥億之爲本者。未必非爲儒臣一分。而其奈煥億之復藉其叔。强欲伸辨。則今臣之言。亦不得已也。嗚呼。一世之耳目難掩。千載之是非可定。雖殿下愛惜其家。掩覆其罪。而煥億竟無罪焉。則臣愚以爲斯文。於是乎墜地。而反非愛護之道也。臣所自愧者。臣固有失身溺職之罪。至今追愆。恥見輿儓。後時之言。宜不服人。一轉再轉。貽羞淸朝。臣罪至此。死且難貸。聖恩恢蕩。雖加收錄。而三司之職。何論去就。心懸象魏。跡阻螭陛。有臣如此。生不如死。伏乞聖明。亟治臣妄言辱朝廷之罪。仍令鐫改臣職名。俾安自訟之微分。千萬幸甚。臣無任激切屏營之至。謹昧死以聞。答曰。省疏具悉。爾其勿辭。從速察職。
정조 5년
趙時偉。以弘文館言啓曰。本館上番闕直。事甚未安。副校理沈樂洙。疏批已下。卽爲牌招入直。何如。傳曰。允。
정조 5년
以副校理沈樂洙牌不進罷職傳旨。傳于李養鼎曰。只推。
정조 5년
李養鼎。以弘文館言啓曰。本館上番闕直。事甚未安。副校理沈樂洙。旣有只推之命。卽爲牌招。以爲入直之地。何如。傳曰。允。
정조 5년
大司諫尹承烈上疏曰。伏以臣。以空疎謭劣。百不猶人。薇省長席。豈所堪承。從前屢叨。輒皆罷去。或緣卿居遲滯。盡賜鐫免。而在臣私分。亦愜粗安。不意玆者。新命適下於進伏京邸之日。繼以賓對有命。牌招下降。玆不得不冒没趨承。爲一覲耿光之計。而隨詣之際。肅命後時。登筵違望。言責重任。適足爲出脚之地。自顧慙悚。人謂斯何。伏願聖明。明降責罰。亟施處義郞當之誅。使淸朝知警。微命獲全焉。仍伏念事在目下。不敢泯默。略此附陳。昨日堂箚之批。始焉而不誠極矣。終焉而不知其穩爲敎。臣竊以爲過矣。當初諸臺之相率登筵。亶出於有懷欲陳。擧措周旋。或未盡善。亦節目小事。在所可略者耳。初旣嚴敎。致令屏退。乃後處置。又勒例批。使臺閣諸臣。進退不得擧懷惶懼。事雖小。而其爲累聖治而傷國體則大矣。臣請還入前批。亟降兪音。恐不可已也。臣無任屏營悚惶之至。謹昧死以聞。答曰。省疏具悉。非靳例批。靳亦古例所可考也。指不勝摟。兩司之進退不得。惜乎其重有所失也。爾之云然。似坐未諳事例。當此無言之日。能說反汗之事。是固可喜。所請依施。
정조 5년
蔡弘履。以吏曹言啓曰。呵導申飭之後。不遵式首犯該郞。査實草記論罪事。命下矣。呵導之復舊制。在於戊戌年。而其時正郞沈豊之。不遵新式。仍循舊謬。以致至今違制者。極爲可駭。所當論罪。而本曹請推之外。他無可施之罰。何以爲之。敢稟。傳曰。方在喪中。無可施之罰。勿論。此後申飭。
정조 5년
李亨逵。以兵曹言啓曰。今四月二十日。文臣朔試射日次。而內外中日。旣已停止。不得爲之之意。敢啓。傳曰。知道。
정조 5년
又以二所巡廳言啓曰。去夜五更量。犯夜人幼學尹玄錫。幼學林學舞執捉。而依例移送秋曹之意。敢啓。傳曰。知道。
정조 5년
李養鼎。以刑曹言啓曰。因二所巡廳草記。去夜五更量。犯夜人幼學尹玄錫林學舞等。移送秋曹事。命下矣。犯夜人尹玄錫林學舞等。依律文笞三十。照律收贖放送之意。敢啓。傳曰。知道。
정조 5년
行都承旨蔡弘履坐。行左承旨李亨逵坐。右承旨李敬養坐直。左副承旨李養鼎坐。右副承旨趙時偉坐。同副承旨沈有鎭坐直。注書二員未差。假注書李集斗藥院直趙興鎭仕直。事變假注書姜彙鈺仕。
정조 5년
以副校理沈樂洙牌不進罷職傳旨。傳于李敬養曰。只推。
정조 5년
李敬養。以弘文館言啓曰。本館上番闕直。事甚未安。副校理沈樂洙。旣有只推之命。卽爲牌招入直。何如。傳曰。允。
정조 5년
以副校理沈樂洙牌不進罷職傳旨。傳于李敬養曰。只推。更爲牌招。
정조 5년
以副校理沈樂洙再招不進罷職傳旨。傳于李敬養曰。只推。
정조 5년
李養鼎啓曰。守禦使鄭民始。原傳旨付標事。命下矣。敎諭書所當更爲啓下。牌招傳授。而此與新除授有異。在前如此之時。有前所授密符傳授之例。今番則何以爲之。敢稟。傳曰。依前擧行。
정조 5년
李敬養。以奎章閣言啓曰。直提學鄭民始原傳旨中。旣有付標之命。自本閣卽爲牌招察任。何如。傳曰。允。
정조 5년
傳于李敬養曰。禮房承旨入侍。
정조 5년
李敬養。以奎章閣言啓曰。今日卽考功日次。而提學金鍾秀兪彦鎬俱在外。直提學二員及直閣待敎俱未差。不得磨勘之意。敢啓。傳曰。知道。
정조 5년
傳于李敬養曰。吏曹參判入來後開政。
정조 5년
蔡弘履啓曰。吏曹參判入來後開政事。命下矣。吏曹參判鄭民始牌不進。推考傳旨今方捧入。而特敎申飭之下。如是違召。誠甚未安。更卽牌招。同參政事。何如。傳曰。允。
정조 5년
吏曹參判鄭民始上疏曰。伏以。臣不職之罪。固已自知。薄罷之典。過加含恕。感恩訟愆。無地自容。伏奉傳敎。有原傳旨中付標之命。臣誠惝惶。繼以悶隘。夫處閣職而不能修擧。臣與諸僚同也。以閣事而致勤責勘。臣與諸僚。亦宜同也。況於近日行公之員。臣適忝爲長僚。則凡有譴何。臣當爲首。而今反歸咎於諸僚。自處以無罪。揆以廉隅。斷無是理。牌召屢傲。已極悚蹙。至於內閣牙牌。事體尤別。自是不敢違者。而左右揣量。進身無路。不得不又犯逋慢之科。臣罪至此。益無以自贖。玆敢略陳短章。仰暴微懇。伏乞聖明。亟加罪罰。以肅朝綱。以安私分。千萬幸甚。答曰。省疏具悉。混勘始由。曲諒區別。又因審量。卿其勿辭行公。
정조 5년
李敬養啓曰。守禦使鄭民始再招不進。推考傳旨今方捧入。而密符傳授。一時爲急。所當更請牌招。而一日三牌。有傷事體。何以爲之。敢稟。傳曰。此與閣職有異。況係師律去就。從重推考。更爲牌招。
정조 5년
傳于沈有鎭曰。守禦使入侍。
정조 5년
趙時偉。以奎章閣言啓曰。直閣待敎。今方薦望入啓。而自前擬望者。只有二人。直閣待敎。竝以二望。薦擬以入之意。敢啓。傳曰。知道。
정조 5년
李敬養。以奎章閣言啓曰。來二十一日。卽抄啓文臣試製當次日。而試官不備。不得擧行之意。敢啓。傳曰。係是事目新成後初行之擧。日字亦須如式不至爲可。況以微細之事。閣中一空。一閣臣別無深引之端。而因此一味違召。相持之際。試事自歸遷就。諸閣臣竝姑敍用。其中前直提學沈念祖。試官曾已受點。卽令該曹。口傳付軍職。試題望筒。斯速入啓。
정조 5년
蔡弘履。以吏批言啓曰。大司成今當差出。而擬望之人乏少。承旨竝擬。何如。傳曰。允。
정조 5년
有政。吏批。判書李衍祥進。參判鄭民始進。參議徐有防進。承旨蔡弘履進。以李命勳爲司諫。申致權金東稷爲掌令。嚴思憲李明濟爲持平。李延伋尹行晉爲正言。尹尙東爲副校理。沈念祖爲奎章閣直提學。徐鼎修爲直閣。鄭東俊爲待敎。以鄭東俊金載瓚爲檢閱。承文博士單申完。大司成沈念祖仍任事承傳。兼校書校理單徐鼎修。博士單鄭東浚。
정조 5년
兵曹口傳政事。副司直宋煥億。同知單趙㠎。僉知單金景訥。
정조 5년
李敬養。以奎章閣言啓曰。新除授直提學直閣待敎。待下批竝卽牌招察任。何如。傳曰。允。此牌亦可遲滯膺召乎。使之申飭。
정조 5년
傳于李敬養曰。檢閱金載瓚。亦爲牌招。
정조 5년
備忘記。三閣臣點下。蓋出更觀來效之意也。自本閣卽爲牌招。此後使之少加勤勵。閣任復授。旣欲久任。況國子之職。筵敎丁寧。而未覩一事半事之修擧。間因事故而然云。而是豈勤敎之意乎。大司成望筒還下。前大司成沈念祖仍任。月講旬製。自今朔無得稱頉事。另加嚴飭。
정조 5년
備忘記。設如渠供中云云。具由通知。待指揮下往。無所不可。而又以拿命前發程觀之。所謂事故之不知。切急不難知也。事目新成。初行製述。如渠幺麽新進。不畏法如此。此之不已。國綱將安所施。況有促令就囚。而昨到廣州。今始入城。益知其稽緩矣。究厥所爲。俱極駭痛。曺允大草供勿施。更爲嚴問。捧草供以聞。
정조 5년
以副校理尹尙東牌不進罷職傳旨。傳于李敬養曰。只推。
정조 5년
傳于沈有鎭曰。右承旨入侍。
정조 5년
以咸鏡監司。加分狀啓。傳于沈有鎭曰。明日以草記稟處。
정조 5년
李敬養。以弘文館書啓曰。本館上番闕直。事甚未安。今日政。新除授玉堂。卽爲牌招入直。何如。傳曰。允。
정조 5년
李養鼎。以義禁府言啓曰。孟山前縣監王漢禎拿囚之意。敢啓。傳曰。捧供以聞。
정조 5년
又以義禁府言啓曰。承文院副正字曺允大拿囚之意。敢啓。傳曰。知道。
정조 5년
又以義禁府言啓曰。孟山縣監李𤧣拿問處之事。傳旨啓下矣。李𤧣時在任所云。依例發遣府羅將。拿來。何如。傳曰。允。
정조 5년
辛丑四月二十日午時。上御誠正閣。一直提學鄭民始入侍時。右承旨李敬養。假注書趙興鎭。記事官文采五徐龍輔。上曰。昨日事不過非怒之敎。而卿之今日引義。似涉過中矣。民始曰。莫非臣等不職之罪。惶恐無地。而至於今日。則豈可以臣之獨逭。遞然入來乎。上曰。待敎除拜之初。若有修擧之事矣。今日則爲日漸久。故還不無懈怠之漸。誠可慨也。民始曰。臣等之前後溺職。非止一再。固當業已被勘。而日昨譴罰。不罪伊恩矣。上曰。曺允大事。極爲駭然矣。雖有些少事。本閣之取稟。旣已日久。下敎亦幾日。則所當留待應試後。可以下去。而不此之爲。徑自下鄕。尤涉怠慢矣。民始曰。未知事故之如何。而今始聞之。則爲應製等待京第。聞渠親病之報。下往屬耳云。而新定節目。臨殿親試。未免因此停止。臣等尤不勝罪悚之至矣。民始曰。抄啓文臣製述在明。而閣官一空。而俄者二直提學直閣待敎。不過敍用而已。閣官不可不備。而自前有下敎。然後本閣亦擧行。今番。則何以爲之乎。上曰。自本閣薦望移送單子入啓啓下後。付職宜矣。而薦望亦以前望用之耶。民始曰。然矣。上曰。直閣前望黃昇源入之耶。民始曰。黃昇源李時秀皆入之。而待敎望徐龍輔鄭東浚矣。上曰。乍罷旋仍。故無所飭勵矣。民始曰。講製節目中。有未及照檢者矣。親臨講製時。講時則列書諸人。入啓受點。使之赴試云云。而一處則以講製時書之。製述則當盡赴無點下之例。此製字。必是誤字。當洗補。而若當親臨製述時。則外任與遠地在外者。竝發關催促矣。上曰。似然矣。計其程途之遠近。若在遠途。未及上來者。不必論矣。命退。諸臣以㳄退出。
정조 5년
辛丑四月二十日酉時。上御誠正閣。右承旨入侍時。右承旨李敬養。假注書趙興鎭。記事官徐龍輔鄭東俊。以次進伏。上曰。有留院公事乎。敬養曰。京畿監司李鎭衡。衿川縣監罷黜狀啓。纔已入來。而事係變怪。有殺害人命等文字。故不敢入啓。姑爲留院矣。上曰。入之。賤臣承命出持入。上命敬養讀之。上曰。誠變怪事也。雖暗地謀害。厥罪猶大。況此輩之多聚徒黨。直入官門。白晝露刃。欲剚長吏。無所顧畏者。世豈有如許紀綱。如許兇獰乎。縣令之有罪無罪。姑舍是。而吏屬之若是凶悍。豈非世間一大變怪事耶。此等之類。法綱所在。決不可尋常處之矣。敬養曰。以下吏而謀殺官長。至有此等變怪。誠萬萬驚駭矣。上命敬養讀公事。讀訖。命書傳敎曰。初行之日。渠獨無端不參。毋論事故之如何。此亦國綱所係。昨有拿處之命。而觀渠所供。旣曰因親病徑發云爾。則病之輕重。姑捨是。在朝家孝理之政。不宜因此勒加之罪。況講製創式。必欲作成。作成之方。貴在優游。姑從寬假之義。時囚中曺允大。付過放送。仍令應試明日課製。又命書傳敎曰。抄啓文臣之在外及在任所人。皆令直關本邑。如或遲滯。又卽行會巡營。使之催促事。旣有筵敎。而日前曺允大之催促。果依例爲之乎。此後無或如前泛忽。必也直關該邑。從又促關巡營事。本閣知悉。有撥馬處。撥馬行會。無撥馬處。亦皆付撥行會。而不特親臨製講時爲然。在外而應製時。亦用此例事定式。又命書傳敎曰。近日本閣事。獨賢之勞。惟直提學一人。混被不職之勘。太欠綜核之政。原傳旨中付標。命退。諸臣以次退出。
정조 5년
行都承旨蔡弘履坐。行左承旨李亨逵坐。右承旨李敬養坐。左副承旨李養鼎坐。左副承旨趙時偉坐直。同副承旨沈有鎭坐直。注書二員未差。假注書李集斗藥院直趙興鎭仕直。事變假注書姜彙鈺仕。
정조 5년
知事具善復上言曰。伏以臣。昨年以軍制事。猥陳一疏。至有令廟堂。行會八道道帥臣。使之各陳意見狀聞矣。今則各道狀聞畢到。纔已回啓。而其中不無愚見之不可不仰聞者。有所懷必陳。臣素自勉。且此事發端。旣緣臣疏。則又不敢緘默。玆敢冒瀆。惟聖明。俯垂察焉。蓋兵家制勝之道。不一其端。故有馬兵可用之時。有步卒可用之時。其不可徒恃步卒。而不置馬兵。又不可單設馬兵。而不置步卒。蓋以其馬步兵用。各以時不容偏廢故也。況我國西北。卽沿邊重地。備禦之方。視他道自別。而伏聞今之議者。乃欲革罷西北馬兵。而或以親騎衛換定。或以步軍代充云。此雖出於通變之意。而第有不然者。馬兵自是常賤之役。而爲編伍正軍。至若關西之別武士。北關之親騎衛。初不入於編伍。而有事則只爲監兵兩營欄後之軍者也。故其入屬者。俱是鄕族將校子支。而與常賤有異。且以行陣言之。馬兵爲先驅。而步卒遮後。則馬兵旣罷。而以親騎衛別武士代之。先驅者非但有違軍制。豈不爲平時厭避之端乎。且八道軍制。宜無異同。而獨於西北兩道。盡革馬兵。而或增親騎衛。或換步軍者。尤豈不斑駁乎。臣意則竊以爲西北馬兵。決不可革易也。且伏聞廟堂。方以各道兵馬之每年都試回啓云。果爾則庶有奬勸慰悅之效。不至如前日之苦避也。而軍裝馬匹之精健與否。都在外閫檢飭之善不善耳。近來紀綱解弛。兵使及營將。不得行號令於屬邑。雖或申飭。而各邑視若尋常。小不動念。軍制之紊亂。蓋由於此。而至於莫可收拾之境。思之及此。寧不寒心。且伏念外邑重務。一則軍丁也。一則軍器也。近年以來。兵閫守令。全不致念於戎務。故將校或値遞官。或當習操。則有實軍弄奸許頉。因出哨官旗牌官之帖。竝與其子侄而間遊。今不嚴立科條。申飭閫邑。則此弊決難防杜。戎政之益疎虞矣。且伏聞昔年別武士之自願者。今皆謀避云。臣莫曉其由。問于淸北守令之遞來人。則以爲每當都政。外方出身。鍊習武藝。裹足上來。應試取才。而其居首者。除職柭身矣。近來守部薦窠。屬之騎士。而外邑出身之已經試才者。則雖有定窠疏通之節目。而初仕四窠。已屬禁御兩營。此外餘數。始屬之兵曹。以爲外方試才人差除之窠。而及其都政。每患窠窄。故八路武士。擧皆斷望。初不上京。所謂別取才者。不過洛下出身而已。夫如是。故遐方武士之宦路已絶。別武士雖或登科。若無拔身之階。而其子侄塡充忠翊衛。每年徵布。故關西之淸北武士。竝皆廢射云。臣聞此。不勝驚慮。各道出身之斷望。姑勿論。邊上備不虞之道。恐不宜如是。臣謂及今申飭關西帥臣。激勸武士。使之恒習武技。每當都政。來觀取才。而兵曹則必於都政時。別設取才。騎士四窠之外。如有餘窠。無論多寡。必取鄕武士之試才優等者。隨窠調用。一以廣朝家用人之方。一以慰遐方缺望之心。可也。臣愚言不知裁。猥越之罪。實無所逃。伏乞聖上。不以人廢言。特令廟堂。更加裁稟。不勝幸甚。答曰。省疏具悉。卿之有懷無隱。極可嘉歎。條陳諸條。俱有意見。西北武士依前收用事。尤屬急務。竝令廟堂稟處。
정조 5년
傳于蔡弘履曰。左副承旨入侍。
정조 5년
傳于沈有鎭曰。都承旨入侍。
정조 5년
趙時偉啓曰。替直單子。每三日申後來呈。入啓於翌日廳坐。而今此忠翊衛忠壯衛兩廳替直單子。連爲催促。終不來呈。事極駭然。下吏自本院科治。當該忠翊將忠壯將。本院請推之外。無他可施之罰。何以爲之乎。敢稟。傳曰。從重推考。
정조 5년
沈有鎭。以弘文館言啓曰。本館上番。連日闕直。事甚未安。今日政。新除授玉堂。待下批牌招入直。何如。傳曰。允。
정조 5년
有政。吏批。判書李衍祥進。參判鄭民始進。參議徐有防進。承旨蔡弘履進。以宋文載爲大司憲。徐有成爲校理。沈基泰爲兵曹正郞。池應龍爲左通禮。朴聖泰爲掌樂正。李尙琦爲司饔院奉事。朴天衡爲兼西學敎授。金熲爲衿川縣監。軍器副奉事單韓德亮。
정조 5년
兵曹口傳政事。副司直金履素。
정조 5년
蔡弘履。以弘文館言啓曰。本館上番闕直。事甚未安。副校理尹尙東沈樂洙。旣有只推之命。竝卽牌招。以爲推移入直之地。何如。傳曰。允。
정조 5년
又以弘文館言啓曰。本館上番闕直。事甚未安。副校理沈樂洙。旣有只推之命。更卽牌招入直。何如。傳曰。允。
정조 5년
又以弘文館言啓曰。本館上番闕直。事甚未安。副校理尹尙東。旣有只推之命。更卽牌招入直。何如。傳曰。允。
정조 5년
以副校理沈樂洙尹尙東牌不進罷職傳旨。傳于李敬養曰。只推。
정조 5년
李養鼎。以備邊司言啓曰。因咸鏡監司鄭元始加分狀啓。有明日草記稟處之命矣。卽見狀啓。則以爲慶源慶興兩邑元還大縮應分零星。賑資種糧。排巡没策。就留庫中。慶興折半。慶源三分一。特許加分爲請矣。賑邑民情。旣如是渴悶。道臣區劃。亦必有商量。依狀請施行之意分付。何如。傳曰。允。
정조 5년
以大司憲宋文載牌不進傳旨。傳于沈有鎭曰。處義宜無異同。許遞。
정조 5년
蔡弘履。以吏曹言啓曰。通禮院左通禮朴聖泰呈狀內。身病猝重。勢難察任云。今姑改差。何如。傳曰。允。
정조 5년
大司諫尹承烈上箚曰。伏以。臣之昨者一疏。卽寂寥數句耳。不足爲獻替之說。只自切惶愧之忱。及承聖批。乃以擇蕘之盛。不鄙獻芹之誠。開示丁寧。曲加聽用。臣誠雙擎九頓。感涕無從。不知愚陋如臣。何以得此於聖明也哉。臣雖無狀。固當益勵愚鈍。隨事盡心。而顧奈臣才短識昏。萬無堪承重任之望。伏乞早賜斥退。使名器。無至久玷。微分得以粗安焉。第今懲討不嚴。亂賊猶存。愚衷所激。不得不擧槪陳論。惟聖明試垂察焉。噫噫。鄭妻龜柱。至凶至㦧之逆。卽千古所未有者。百計釀禍。三案積罪。眞所謂罄竹難盡也。海島薄竄。視息猶存。天討未行。人心狃安。一年二年。已至五六載之久。歷考史牒。亦豈有如許治逆之法乎。前後章疏。積案盈箱。而都歸陳談。漠無蒙兪之期。夫以我殿下明睿英斷。至於此事。獨何以寬以失之耶。兩賊不死則憂危未已。兩賊不誅則義理將塞。明正典刑。以誅亂賊。此正今日之急先務也。伏願殿下。念哉念哉。賊臣國榮通天之罪。可勝言哉。方其未死之前。擧國之人。皆曰必殺無赦。及其旣死之後。擧國之人。又皆曰恨不得肆諸市朝云。使之自斃。嘻。此賊之千奸萬妖。千凶萬惡。罔非欺天負國之罪。而最其沮戲大計一節。尤豈非宗社神人之罪人。覆載難容之逆節乎。四百年聖神之所付托。數千里臣民之所顒望。祗在於本支則百之慶。而渠亦人也。抑獨何心。陰謀顯言。必欲沮遏而後已。如此惡逆。莾卓懿溫之所未有也。雖使斬作萬段。猶不足以懲梟獍之惡。而洩神人之憤也。放逐經年。偃息自在。固已萬萬寒心。況今鬼誅先加。王法未伸。臣未知自古以來。惡如國榮。畢竟臥席而死。如國榮者。存乎否乎。梁冀之誅。旣失於生前。林甫之戮。宜擧於死後。此而置之。三綱淪。九法斁。人不得人。國不得國。伏乞聖明。快揮乾斷。奮發雷威。物故罪人國榮孥籍之典。急令王府。按法擧行。以洩一國含生之憤焉。至若削黜罪人洪樂純。卽亦其侄之叔也。外雖門戶各立。內實聲勢和附。同惡相濟。嗜利樂禍。陰譎叵測。無所不爲。圖占首席。欲專威福。此莫非妖侄頑弟互相附麗行凶呈臆之致。論其罪負。可謂一而二二而一也。一番斥黜。至今偃處郊坰。有若無故之人。前旣失刑於其侄。致其貸頭而死。今不可又爲失刑於其叔。使之晏然而已。雖無諸般罪犯。國榮若施追律。則樂純固當有應坐之律。況其負犯至重。罪狀彰露。決不可容貸者耶。臣謂樂純。亦宜爲先極邊遠竄。以伸王章也。今此兩司諸臣。以此兩罪人事。聨名陳箚。仰請當施之律。臣之區區愚憤。亦自謂不後於人。固當一箚同參。而第念洪樂純三司原啓中。尹弘烈卽臣之從弟也。其在公法私義。俱不敢參涉於衆論。不得不獨陳愚見。以伸必討之義。兼訟自引之忱。縮伏私次。恭俟誅罰。惟願天地父母。諒臣悲苦之情。察臣愚憤之忱。而不以人廢言。仍復治臣之罪。以肅朝綱。以勵群工。不勝幸甚。取進止。答曰。省箚具悉。已諭於前後三司之批矣。
정조 5년
大司憲宋文載。司諫李命勳。持平李明濟。正言李延忣等。聨名上箚曰。伏以。近來懲討。旣有已例。雖不敢合辭仰請。而至於國榮事。竊不勝萬萬憤惋。而有不可泯默者。玆敢聨箚略陳焉。噫。彼國榮。恣恃寵靈。顯托狐鼠之勢。竊弄威福。潛售梟獍之志。權傾中外。罪通天地。無一分人臣之義。集千古亂逆之惡。其他罪犯。必可誅必可殺者。而雖毛擧而指摟也。若其潛懷異圖。沮遏大計。尤是亘萬古所無之極惡大罪。而得保首領。偃死慵下。王章未伸於生前。輿憤益激於死後。噫。國無法則已。苟有之。則負犯如國榮。而豈不可追施之當律乎。日昨儒臣所懷。實出共公之憤。而未蒙允兪。曲賜例批。此豈所望於聖明者哉。臣等謂國榮追施孥籍之律。斷不可已也。噫。洪樂純之三大罪。已悉於三司之啓。今不容更事臚列。而渠以奰慝之性。陰譎之行。半生經營。只在於濟己私。一念排布。不外蔑國法。爲一世所指目久矣。而殿下之當初寵擢。非爲其人。則渠當圖報之不暇。而及其權位益高。威勢漸長。則別立門戶。潛懷竊弄之計。廣樹黨與。反售傾軋之習。主勢日孤於上。權柄漸移於下。至若明義錄一部。卽正義理之書。而忠逆之分。必欲眩亂之。用捨之際。必欲漫漶之。其心所在。路人所知。負犯如此。而尙今偃處郊坰。其可曰國有三尺乎。臣謂削黜罪人洪樂純。亟施遠竄之典宜矣。取進止。答曰。省箚具悉。已諭於前後三司之批矣。